הוועדה למיזמים ציבוריים, כנסת 25, פרוטוקול מספר 1, 2023-02-01 00:00

אוהד טל: טוב, תודה רבה לכולם

אוהד טל:  אדוני יושב-ראש הכנסת, אדוני יושב-ראש ועדת הכנסת, אדוני שר האוצר, אדוני שר העלייה והקליטה, סגנית שר האוצר, חבריי חברי הכנסת, אדוני מזכיר הכנסת, גבירתי מנהלת הוועדה, אורחים יקרים, אני רוצה לפתוח בשתי תודות אישיות, האחת קודם כל באמת לקדוש ברוך הוא שזיכה אותי לשבת כאן פיזית אתכם היום בערב אחרי שכמו שאתם יודעים, השבוע נפתח באירוע די מורכב כשבאמת גם אלחנן היועץ שלי ואני עברנו תאונת דרכים כשבאמת נהג פושע, אי אפשר לתאר את זה אחרת, פשוט החליט שחוקי התנועה לא מעניינים אותו

אוהד טל:  לצערי גם ערך חיי אדם כנראה לא מאוד עניינו אותו והוא החליט שהוא עובר על כל החוקים וגרם לתאונה שבאמת יצאנו ממנה ממש בנס, במכות קלות בלבד

אוהד טל:  אירועים מהסוג הזה זה דבר שנותן קצת פרספקטיבה והבנה ששום דבר לא מובן מאליו, אז אני באמת מודה גם לקדוש ברוך הוא ולכל מי שדאג ושאלו לשלומי, וגם מאחל מפה לאלחנן רפואה שלמה ושיחזור במהרה

אוהד טל:      התודה השנייה היא לכם, לכולכם, לכל מי שנתן בי את האמון להוביל את הוועדה החשובה הזו

אוהד טל:  אני אדבר בכנות, אני יודע שהקמת הוועדה וגם הגדרת הסמכויות שלה לא היו עניין פשוט, אז אני רוצה להודות לכל מי שפעל לפני הקלעים ומאחוריהם כדי שהדברים באמת יתכנסו

אוהד טל:  אני נכנס לתפקיד של יושב-ראש הוועדה בהתרגשות גדולה ובחרדת קודש

אוהד טל:  הנושאים שבהם אנחנו נעסוק הם כאלו שישפיעו באופן ישיר על כל בית במדינת ישראל

אוהד טל:       בשבת הקרובה נקרא את פרשת בשלח בה מתוארת יציאת עם ישראל מארץ מצרים

אוהד טל:  כבר ברגעים הראשונים של לידת העם, מייד אחרי שירת הים משה רבנו נדרש לפתור את הבעיה הכלכלית הראשונה במדבר סיני

אוהד טל:  העם פונה בתלונה למשה בעקבות מצוקת האוכל, והשם עונה לתפילתו של משה, "הנני ממטיר לכם לחם מן השמים ויצא העם ולקטו דבר יום ביומו למען אנסנו הילך בתורתי אם לא"

אוהד טל:      באמת במשך 40 שנות הנדודים, יום-יום הקדוש ברוך הוא דואג לצרכיו הגשמיים של העם

אוהד טל:  היום מששבנו להיות עם חופשי בארצנו, הציבור נושא את עיניו לנבחריו ובצדק טוען שיקר כאן

אוהד טל:  חובתנו כמנהיגי הציבור וכשלוחיו לדאוג לצרכי העם ממש כמו בעת יציאת מצרים

אוהד טל:       חברים, בוועדה הזו אנחנו עתידים לדון בנושאים כלכליים רבים הנוגעים לכל אזרח ישראלי

אוהד טל:  אני מתחייב מכאן שהאינטרס היחיד שיעמוד לנגד עינינו יהיה אך ורק האינטרס של הציבור הרחב שאותו אנחנו משרתים, ולא של אף קבוצת לחץ כזו או אחרת

אוהד טל:  בעזרת השם אנחנו נהיה הלוביסטים של הציבור הישראלי

אוהד טל:      אחד האתגרים המרכזיים העומדים לפנינו הוא הצורך להפחית את יוקר המחיה ובה בעת להמשיך ולחזק את כלכלת ישראל

אוהד טל:  למרות מה שאנחנו שומעים בימים האחרונים, אני מדגיש, בשולי ההפגנות, אבל אני רוצה להאמין שבעניין הזה ובבית הזה לא יהיו קואליציה ואופוזיציה

אוהד טל:  כולנו מחויבים לרווחתם של אזרחי ישראל, לא משנה אם ניצחנו בבחירות או לא, או אם הממשלה מקדמת רפורמות שאנחנו אוהבים יותר או פחות

אוהד טל:  המחויבות שלנו היא לחיזוק הכלכלה הישראלית

אוהד טל:      באופן אישי אני מאמין כי הדרך הטובה ביותר להגשים את המטרה הזו היא לפעול באופן אחראי בכדי לפתוח את השוק באופן עמוק לתחרות

אוהד טל:  עלינו להפחית כמה שיותר מהרגולציה ולאפשר לכמה שיותר שחקנים לעלות למגרש ולהתחרות על לב הציבור במגוון של שירותים ומוצרים

אוהד טל:  זוהי הדרך האפקטיבית להוריד את יוקר המחיה ולעבוד עבור הציבור ולשפר את איכות השירות לו הוא ראוי

אוהד טל:  הדבר נכון לתחום המזון שנעסוק בו בהרחבה כפי ששר האוצר כבר הכריז, ובעיניי גם נכון לתחומים כמו השירותים הממשלתיים, תחומים נוספים שבעזרת השם נעסוק בהם

אוהד טל:       אני רוצה להדגיש בפני חברי הוועדה, אנחנו נעסוק היום בנושאים כבדי משקל שיהיו להם השלכות כספיות גדולות

אוהד טל:  אני מעריך בזהירות כי אנחנו נידרש לנטרל ניסיונות שונים ויצירתיים להשפיע עלינו מבחוץ, הרבה מאוד אינטרסים של גופים גדולים וחזקים

אוהד טל:  אני קורא לכולנו שוב להבין את גודל האחריות המוטלת על כתפינו שהיא כמובן לציבור

אוהד טל:      אני רוצה לסיים בתודה גדולה לצוות המקצועי של הוועדה שזכיתי להכיר בימים האחרונים

אוהד טל:  אני באמת מרגיש שזכינו בצוות מקצועי מהמעלה הראשונה עם מסירות אמיתית לעבודה הציבורית, למנהלת לאה, תודה רבה, לרכזת הוועדה, למיכל, לצוות המשפטי, לדובר הוועדה וגם לצוות שלי

אוהד טל:  אני מאחל לכולנו הצלחה גדולה

אוהד טל:       אדוני יושב-ראש הכנסת

אמיר אוחנה: תודה לך אדוני יושב-ראש הוועדה הטרי והמוצלח

אמיר אוחנה:  אני אקצר פשוט בגלל שאני רואה פה את הדוברים המכובדים, שר האוצר, השר אופיר כץ, חברי הכנסת

אמיר אוחנה:  אני מנסה לתמרן בין עוד כמה דברים שיש לנו היום

אמיר אוחנה:      הוועדה למיזמים ציבוריים זה בהחלט עניין גדול

אמיר אוחנה:  טוב שאתה ממלא את התפקיד הזה ותמלא אותו יחד עם החברים, יחד עם הנהלת הוועדה, יחד עם הצוות כמובן, אני מניח בשיתוף פעולה וטוב שכך, עם שר האוצר בצלאל סמוטריץ' שבהחלט נראה שנכנס היטב ובמהירות לתפקיד החשוב הזה

אמיר אוחנה:       אני חושב שהכנסת התברכה בך, אוהד

אמיר אוחנה:  אתה יודע, הרבה פעמים אנשים טועים לחשוב שהתפקיד עושה את האדם, כפי שהממשלה הקודמת הוכיחה לנו שלא כך

אמיר אוחנה:  האדם הוא זה שעושה את התפקיד והתוכן שאתה תיצוק לתוך הוועדה הזו ביכולותיך, בכישוריך ועם העזרה כמובן של כל החברים, זה מה שתהיה הוועדה הזאת

אמיר אוחנה:  יש אנשים שנושאים עיניהם ושואלים, מה בעצם הוועדה הזו? מה יהיה בה? איזה נושאים ידונו בה? איזה החלטות יתקבלו בה? אתה תחליט

אמיר אוחנה:  אני מאחל לך ולחברות ולחברים הצלחה גדולה ובעזרת השם תעשו ותצליחו

אוהד טל: תודה רבה

אוהד טל:  אדוני שר האוצר

בצלאל סמוטריץ': ראשית, יושב-ראש הכנסת, תודה גם על הגמישות והתיאום

בצלאל סמוטריץ':  יושב-ראש הוועדה, חבר הכנסת אופיר כץ, יושב-ראש הקואליציה שמגיעה גם לו תודה גדולה על הניווט הפוליטי המורכב בהקמת הוועדה הזאת ובהגדרת התחומים שהיא תעסוק בהם

בצלאל סמוטריץ':  צריך להודות גם לשר המקשר יואב קיש שנכנס פה לסוגיה, והאמת גם לשותפים שלנו שידעו בסוף להגיע להסכמות

בצלאל סמוטריץ':       תראו חבריי יושבי-הראש, כשהוחלט שאני הולך להיות שר אוצר, התעקשתי שתהיה לנו מה שבעבר קראו לזה ועדת רפורמות

בצלאל סמוטריץ':  השם הוא באמת פחות חשוב

בצלאל סמוטריץ':  הוועדה הזאת הולכת להתעסק בשלב הקרוב, כבר עכשיו בחוק ההסדרים בשתי רגליים ענקיות

בצלאל סמוטריץ':  אנחנו מביאים חוק הסדרים שיהיה לו חמש רגליים, חמישה תחומים משמעותיים מאוד שאנחנו רוצים לייצר בהם שינויים גדולים וטובים, שניים מהם זה חוק התשתיות הלאומיות שהולך לטפל בעובדה של לייצר תשתית לאומית היום במדינת ישראל

בצלאל סמוטריץ':  זה אירוע של לפעמים עשרות שנים משלב התכנון ועד שלב הביצוע ואנחנו הולכים לקצר את זה בצורה דרמטית

בצלאל סמוטריץ':  לא רוצה להיכנס לפרטים אבל שלוש דרגות של מיזמי תשתית: רמה בסיסית, רמה יותר גבוהה ורמה של עשר תשתיות דחופות שהכנסת בעזרת השם תיתן כלים מאוד משמעותיים גם לתכנון וגם לביצוע

בצלאל סמוטריץ':       אנחנו בפער תשתיתי אדיר אל מול מרבית מדינות העולם

בצלאל סמוטריץ':  זה נכון לא רק בתחבורה, אגב

בצלאל סמוטריץ':  זה נכון באנרגיה, זה נכון בתשתיות של טיפול בפסולת וכו'

בצלאל סמוטריץ':  אנחנו באמת בפער ענק

בצלאל סמוטריץ':  צריך לגשר עליו

בצלאל סמוטריץ':  תדעו לכם, יש המון אנשים שרוצים להשקיע היום במדינת ישראל

בצלאל סמוטריץ':  אין להם איפה כיוון שאין בשלות של מספיק תוכניות שאפשר להוציא אל הפועל

בצלאל סמוטריץ':       הנקודה השנייה כמובן היא הריכוזיות בשוק המזון, אחד המקטעים שלא טיפלו בהם כמעט בכלל בעשורים האחרונים ואחראיים בצורה רבה מאוד ליוקר המחיה, וגם פה אנחנו מביאים חתיכת אירוע

בצלאל סמוטריץ':       זה נראה כאילו קצת חוסר עניין עכשיו בוועדה

בצלאל סמוטריץ':  אני מבטיח לכם שזאת תהיה אחת הוועדות שיהיה בהן הכי הרבה עניין בחודשים הקרובים

בצלאל סמוטריץ':  לאה, אתם תעבדו קשה יחד עם הצוות המשפטי

בצלאל סמוטריץ':  אחר כך יהיו בעזרת השם עוד דברים

בצלאל סמוטריץ':  כמו שאמרת נכון, אוהד, סביר להניח שיהיו הרבה לחצים והרבה אינטרסים והרבה מאוד כסף שילך, אגב, בשני התחומים האלה, גם בתחום התשתית וגם בתחום המזון

בצלאל סמוטריץ':       אני סמוך ובטוח שאתה תנווט את הספינה הזאת בענייניות, במקצועיות, בחדות, באומץ

בצלאל סמוטריץ':  אמרת נכון, זה לא משהו שצריכה להיות קואליציה ואופוזיציה

בצלאל סמוטריץ':  יכול להיות שיהיו חילוקי דעות בין חברי כנסת אבל זה יהיה חוצה מחנות

בצלאל סמוטריץ':  סומך עליך שתצליח להגיע לתוצאות הטובות ביותר ואני חושב שזאת ועדה שהתרומה שלה לאיכות החיים והורדת יוקר המחיה - - -     

שמחה רוטמן: ההיפך מיוקר המחיה זה כלכלה חופשית

בצלאל סמוטריץ': נכון, נכון

בצלאל סמוטריץ':  בקיצור, תהיה לך עבודה קשה וטובה, ותשפיעו, אני חושב באמת הרבה מאוד על החיים של אזרחי ישראל, אז אני מאחל לך הצלחה גדולה ותפילה גדולה שתצליח ושנצליח, ותודה שאתה מוכן להיכנס מתחת לאלונקה ולעשות את זה

אוהד טל: תודה רבה רבה אדוני שר האוצר

מיכל מרים וולדיגר: אוהד, מאחר ואני חייבת לטוס, מחכים לי, אז רוצה לאחל לך ממש בהצלחה

אוהד טל: תודה רבה אדוני שר העלייה והקליטה

אופיר סופר: באנו לכבד

אופיר סופר:  אני בטוח שתחשוב על העולים, לא רק על האזרחים

אוהד טל: בהחלט

אופיר סופר: על אלה שהולכים להיות אזרחים

אוהד טל: תודה רבה שר העלייה והקליטה

אוהד טל:       אדוני יושב-ראש ועדת החוקה, אתה רוצה לומר משהו?     

שמחה רוטמן: כן

אוהד טל: אני יודע שאתה קצת נבוך לדבר אל מול המיקרופון

שמחה רוטמן: א', אני נבוך לדבר מול המיקרופונים

שמחה רוטמן:  ב', אני לא רגיל להיות בחדר ועדה שהוא לא חדר ועדת חוקה

שמחה רוטמן:  אני לא ממש יודע איך מתמודדים עם התופעה הזאת, אבל אני אנסה בכל זאת

שמחה רוטמן:       באמת דיברת על הפרשה

שמחה רוטמן:  אני חושב שבהפטרת הפרשה הפסוק אומר: "ליבי לחוקקי ישראל המתנדבים בעם ברכו השם", ועוסק באמת בשאלה שלדעתי היא החשובה ביותר, איך מצליחים לייצר את אותם מיזמים ציבוריים, את אותן עבודות ציבוריות, את אותה תשתית לאומית?     

אוהד טל: רפורמות

אוהד טל:  פה אנחנו יכולים להגיד אפילו את המילה רפורמות

שמחה רוטמן: נכון, אבל דיבר על העבודות הלאומיות האלו, על אותו מיזם לאומי והדרך לייצר, אז באמת הדוגמאות זה אנשים שהולכים בדרכים, "רוכבי אתונות צחורות, יושבי על מידין, הולכי על דרך שיחו", מקול מחצצים בין משאבים", אנשים שצריכים להגיע למים ומפחדים לעשות את זה

שמחה רוטמן:  אולי הם מפחדים שהם יפלו בדרך על החצץ

שמחה רוטמן:  "שם יתנו צדקות השם, צדקות פרזונו בישראל, אז ירדו לשערים עם השם", שגם כמובן ההיפך מיוקר המחיה, ירידת השערים שגם היא תלויה, ואני אומר "ליבי לחוקקי ישראל"

שמחה רוטמן:       יש פה מחוקק שבאמת יש לו גם לב וגם יכולת לדאוג שכולם יתנו את צדקות הפרזון, שאפשר יהיה ללכת באמת בחוצות, לקבל את הגישה הנכונה למשאבים הציבוריים, לתשתיות הציבוריות, לרפורמות שנדרשות כדי שנוכל לדאוג

שמחה רוטמן:  זה לא רק הביטחון הלאומי, אלא שאנשים ידעו שיש להם ביטחון באיך תיראה המדינה שלהם בעוד עשר שנים, איך ייראה התקציב שלהם בעוד עשר שנים, איך תיראה הדרך שלהם להגיע לבית, למקום העבודה

אוהד טל: גם בשביל זה אנחנו צריכים שאתה תצליח בעבודה שלך בוועדת החוקה

שמחה רוטמן: אז בעזרת השם

שמחה רוטמן:  אני מאחל לך הצלחה רבה

שמחה רוטמן:  לקח זמן אבל בסוף זה קרה

אוהד טל: תודה רבה

אוהד טל:  חבר הכנסת אילוז

דן אילוז: תודה אדוני היושב-ראש

דן אילוז:  אנחנו לא מכירים הרבה מאוד זמן

דן אילוז:  אני מרגיש איתך חיבור מיוחד גם בנושאים שהם לא קשורים לוועדה הזאת, נושאים של תפוצות, של עלייה וקליטה, דת ומדינה וכל מיני נושאים כאלו, אבל גם בנושאים החשובים מאוד שהולכים להגיע לוועדה הזאת

דן אילוז:      אני חושב שיוקר המחיה הוא הנושא הכי בוער והכי חשוב לאנשים ברחוב

דן אילוז:  אולי שמחה לא ישמח שאני אומר את זה

דן אילוז:  אולי פה בכנסת מאוד אכפת לנו, אגב, גם לי אישית, שיהיה ברור, הרפורמה המשפטית אבל בסוף, ברחוב, נראה לי שיוקר המחיה הוא הנושא הכי חשוב

דן אילוז:  אני מאוד שמח שיש פה מישהו, שמחה דיבר על הלב, במקום הנכון, אז יש לך את הלב במקום הנכון

דן אילוז:  יש לך גם את הראש במקום הנכון, שזה גם מאוד חשוב

דן אילוז:  אני מאוד שמח שאתה עומד בראש הוועדה הזאת ואני בטוח שאנחנו נבלה הרבה מאוד שעות נוספות פה בוועדה ונכיר עוד יותר לעומק, ואני בטוח גם שאני אוהב את מה שאני אראה פה

דן אילוז:  תודה

אוהד טל: תודה רבה

אוהד טל:  חברים, תודה רבה לכולם, אני נועל את הישיבה